የውጭ ጉዳይ ሚኒስትር ገዱ አንዳርጋቸው በግብጽ ለኢትዮጵያ ኤምባሲ የተሰጠውን የግንባታ ቦታ ጎበኙ
  የኢፌዴሪ የውጭ ጉዳይ ሚኒስትር አቶ ገዱ አንዳርጋቸው በግብጽ ካይሮ ለኢትዮጵያ ኤምባሲ ግንባታ የተሰጠውን ቦታ ትናንት ጎብኝተዋል፡፡ በካይሮ እምብርት ዛማሊክ አካባቢ ነው ለኢትዮጵያ ኤምባሲ የግንባታ ቦታ የተሰጠው፡፡ኢትዮጵያ በአዲስ አበባ የግብጽ ኤምባሲ እንዲገነባ በሰጠችው ቦታ ትክ እና የሁለቱን ሀገራት ታሪካዊ ግንኙነት ለማጠናከር በተደረሰው ስምምነት መሠረት ነው ለኢትዮጵያ በካይሮ ቦታ የተሰጣት፡፡የውጭ ጉዳይ ሚኒስትር አቶ ገዱ በግብጽ ጉብኝት እያደረጉ ሲሆን ከጠቅላይ ሚኒስትር ዐብይ አህመድ (ዶክተር) የተላከ መልዕክትንም ለፕሬዝዳንት አል ሲሲሰ አድርሰዋል፡፡ ከፕሬዝዳንቱ ጋር በነበራቸው ቆይታም ኢትዮጵያ የጋራ ጥቅምን መሠረት ያደረጉ ግንኙነቶችን ከግብጽ ጋር ማጠናከር እንደምትፈልግ አስታውቀዋል፡፡ኢትዮጵያና ግብጽ ለኤምባሲ ግንባታ የሚውል የቦታ ልውውጥ ስምምነት የተፈራረሙት በግርማዊ ቀዳማዊ ዓፄ ኃይለሥላሴ እና በግብጹ ንጉሥ ፋሩክ አማካኝነት እንደነበር በግብጽ የኢትዮጵያ ኤምባሲ ያወጣው መረጃ ያመለክታል፡፡ (አብመድ)  